L. Nagy, poslanec: (2003-01-14):
V súlade s rokovacím poriadkom Národnej rady Slovenskej republiky podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a v § 68 zákona o rokovacom poriadku, ako i iné náležitosti určené v legislatívnych pravidlách. Zo znenia návrhu je zrejmý účel navrhovanej úpravy. Všeobecná časť dôvodovej správy obsahuje informáciu o súlade návrhu zákona s Ústavou Slovenskej republiky o súvislostiach s inými zákonmi a medzinárodnými zmluvami, o hospodárskom a finančnom dopade a o vplyve na štátny rozpočet. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskej únie, z ktorej vyplýva, že v práve Európskej únie problematika nie je upravená. Problematika návrhu zákona nie je prijatá podľa článku 70 Európskej dohody o pridružení ani podľa Bielej knihy. Vážený pán podpredseda, vážené poslankyne, vážení poslanci. V predchádzajúcom volebnom období Národná rada s presvedčivou prevahou schválila návrh zákona Národnej rady č. 553. Vyhovela tak významnej spoločenskej objednávke vyrovnať sa s tienistými stránkami našej minulosti, umožniť mnohým postihnutým obetiam dostať morálnu a inú satisfakciu za utrpenia, ktoré boli donútené znášať za obdobie neslobody. Zákon č. 553 túto možnosť otvára pre všetkých občanov Slovenska. Slovenská republiky takýmto spôsobom sa zaraďuje do skupiny bývalých socialistických krajín, akými sú Česká republika, časť súčasného Nemecka, Poľsko a Maďarsko, ktoré už dávnejšie otvorili túto možnosť pre svojich občanov. Predložená novela zákona odstraňuje niektoré formálne nedostatky zákona tak, aby Ústav pamäti národa svoju činnosť mohol začať vyvíjať zákonom stanovenom v pôvodnom termíne. Preto vás prosím o podporu tejto novely zákona. Vážené pani poslankyne, vážení páni poslanci. Ak sme už otvorili alebo otvárame novelou zákon č. 553, chcel by som avizovať, a to v súlade s tým, ako to aj pán predkladateľ hovoril, že v druhom čítaní bude treba alebo bude potrebné spresniť aj niektoré ďalšie otázky tohto zákona, napríklad otázky členstva v správnej a dozornej rade, ako aj platové náležitosti predsedu výboru ústavu. Avizujem aj skutočnosť, že na ďalšej schôdzi Národnej rady gestorský výbor predložený volebný poriadok pre voľbu členov orgánov Ústavu  pamäti národa. Na základe potom schváleného volebného poriadku Národná rada bude môcť pristúpiť aj k samotnej voľbe orgánov tohto nového ústavu. Vážené kolegyne, vážení kolegovia, vychádzajúc z oprávnení, ktoré pre mňa ako spravodajcu vyplývajú z § 73 ods. 1 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona o rokovacom poriadku na tom, že po rozprave odporučí uvedený zákon prerokovať v druhom čítaní. V súlade s rozhodnutím predsedu Národnej rady Slovenskej republiky podľa zákona o rokovacom poriadku navrhujem, aby návrh zákona prerokovali nasledovné výbory. Po prvé, Ústavnoprávny výbor Národnej rady Slovenskej republiky, po druhé, Výbor Národnej rady Slovenskej republiky pre financie, rozpočet a menu, po tretie, Výbor Národnej rady Slovenskej republiky pre verejnú správu, po štvrté, Výbor Národnej rady Slovenskej republiky pre obranu a bezpečnosť, po piate, Výbor Národnej rady Slovenskej republiky pre ľudské práva, národnosti a postavenie žien, ako aj Výbor Národnej rady pre kontrolu SIS. Za gestorský výbor navrhujem Výbor Národnej rady Slovenskej republiky pre ľudské práva, národnosti a postavenie žien. Odporúčam, aby výbory predložený návrh zákona prerokovali v lehote do 19. februára 2003 a gestorský výbor do 21. februára 2003. Pán podpredseda, môžete otvoriť rozpravu.